શ્રાવણ માસ એટલે તહેવારો અને ઉત્સવનો મહિનો. આ મહિનામાં અનેક તહેવારો આવે છે. ત્યારે આ મહિનો એવો પણ છે જેમાં ખાસ કરીને યુવાનો નવી ફેશનમાં કે લુકમાં જોવા મળે છે. શ્રાવણ માસ શરૂ થાય છે ત્યારથી લઇને મોટાભાગના લોકો દાઢી અને વાળ કપાવતા નથી. પરંતુ હવે યુવાનોમાં પણ આ ટ્રેન્ડ શરૂ થયો છે. યુવાનો કૉલેજ જતા હોય તો પણ દાઢી વાળને કાપતા નથી. તો વળી ઘણા યુવાનો ઓમ લખેલા ઝભ્ભા પહેરે છે તો યુવતીઓ કુર્તા પહેરે છે. ખાસ કરીને રૂદ્રાક્ષ બધાને આ મહિનામાં પ્રિય લાગે છે જેથી તેનો ઉપયોગ ધાર્મિક આસ્થાની સાથે ફેશન માટે પણ થાય છે. યુવતીઓ હાથમાં રૂદ્રાક્ષ પહેરે છે તો યુવકો ગળામાં રૂદ્રાક્ષની માળા ધારણ કરે છે. ઉપરાંત ખાસ કરીને વ્યસન કરતા લોકો આ માસમાં કોઇ પણ પ્રકારનું વ્યસન કરવાનું ટાળે છે. આમ આ માસમાં ભક્તિની સાથે આનંદની પણ લહાણી છે.